Σε απάντηση του ανωτέρω αιτήματός σας και λαμβάνοντας υπόψη την εξυπηρέτηση της διαφανούς διαδικασίας και παράλληλα την προστασία των δεδομένων προσωπικού χαρακτήρα των υποκειμένων τα οποία εμπλέκονται στην εν λόγω διαδικασία γνωμοδοτούμε τα ακόλουθα:
Η γνωστοποίηση των προσωπικών στοιχείων των Δημάρχων και των επικεφαλής της μείζονος και ελάσσονος αντιπολίτευσης από κάθε Δήμο προς τις Περιφερειακές Ενώσεις των Δήμων (ΠΕΔ) και μέσω αυτών προς την Κεντρική Ένωση Δήμων Ελλάδας (ΚΕΔΕ) γίνεται, βάσει της σχετικής νομοθεσίας, προκειμένου να επικοινωνούν οι ανωτέρω φορείς, στα πλαίσια των αρμοδιοτήτων τους, με τους ως άνω αιρετούς.
Συγκεκριμένα, βάσει της συστατικής πράξης της ΚΕΔΕ (ΠΔ 75/2011/ ΦΕΚ Α’ 182) :
• Η γενική συνέλευση των Π.Ε.Δ. αποτελείται από τους εκπροσώπους των μελών των δήμων, δηλαδή των δημάρχων και των δημοτικών συμβούλων. (Άρθρο 4 παρ.1)
• Η Γενική Συνέλευση της Κ.Ε.Δ.Ε. αποτελείται από το σύνολο των δημάρχων της χώρας και τους εκπροσώπους των Π.Ε.Δ. στη γενική συνέλευση της Κ.Ε.Δ.Ε. (Άρθρο 25 παρ.1-2)
Από τα ανωτέρω προκύπτει ότι οι ανωτέρω οργανισμοί δικαιούνται να αποστέλλουν στους Δήμους της Χώρας αίτημα προς κοινοποίηση των στοιχείων επικοινωνίας των δημάρχων και των εκπροσώπων των δημοτικών συμβουλίων για το σκοπό της πρόσκλησής τους προς σύγκληση των αναφερθέντων συλλογικών οργάνων.
Επομένως η γνωστοποίηση από το Δήμο των στοιχείων επικοινωνίας των προσώπων αυτών γίνεται βάσει συγκεκριμένης νομικής βάσης εφ’ όσον γίνεται προς τους σκοπούς που προαναφέρθηκαν, με αποτέλεσμα να μην αντίκειται στις διατάξεις του Γενικού Κανονισμού 2016/679 ΕΕ (GDPR) για την προστασία των δεδομένων προσωπικού χαρακτήρα , διότι η γνωστοποίηση των δεδομένων αυτών γίνεται βάσει νομοθετικής διάταξης, που αποτελεί
λόγο σύννομης επεξεργασίας των προσωπικών δεδομένων των αιρετών προσώπων, όπως αυτός ορίζεται στο άρθρο 6 παρ. 1 περ. ε) του Κανονισμού GDPR, βάσει του οποίου: (η επεξεργασία είναι σύννομη εάν) «… είναι απαραίτητη για την εκπλήρωση καθήκοντος που εκτελείται προς το δημόσιο συμφέρον ή κατά την άσκηση δημόσιας εξουσίας που έχει ανατεθεί στον υπεύθυνο επεξεργασίας».
Στην περίπτωση αυτή, όπως προκύπτει από τη διατύπωση του ίδιου άρθρου, δεν είναι υποχρεωτική η λήψη της συναίνεσης του υποκειμένου των δεδομένων αν πληρούται η ως άνω προϋπόθεση.
Συμπερασματικά, οι Δήμοι της χώρας δικαιούνται να γνωστοποιούν όλα τα στοιχεία επικοινωνίας των αιρετών στα όργανα της ΚΕΔΕ και των ΠΕΔ κατόπιν σχετικής αίτησης και για τους σκοπούς της άσκησης των αρμοδιοτήτων των οργάνων αυτών χωρίς την απαίτηση λήψης προς τούτο της συναίνεσης των φυσικών αυτών προσώπων, καθώς με την ενέργεια αυτή δεν προσκρούουν στις απαιτήσεις του Κανονισμού GDPR για την προστασία των δεδομένων προσωπικού χαρακτήρα